Silvia og hendes datter Jasmine er en sød lille italiensk familie, der stiller deres hjem til rådighed for en gæst, som har et ærinde i Firenze. De er meget beredvillige med at hjælpe dig tilrette og minde dig om, hvad vilkårene er, da du faktisk flytter ind hos en familie. For når du er i huset, kan du forvente at blive inddraget i familiens hverdagsliv.
Det er vilkår du som gæst skal være opmærksom på og tage stilling til, inden du beslutter dig for at vælge stedet. Det er sikkert ikke så afgørende for en enkelt nat eller to nætter, da du sikkert vil opholde dig mere ude og mindre i hjemmet.
Jeg skulle på et 2 ugers kursus på The Florence Academy og Art, som ligger belejligt tæt ved Silvias hjem, og da prisen ligger i den fornuftige ende af prisskalaen, var det et oplagt valg.
Først da jeg var ankommet, blev jeg klar over, hvad det betød at have adgang til køleskabet, men ikke rigtig til køkkenet. Det blev familien også, for de var ikke vant til at have en gæst så længe. Jeg fik tilbudt at kunne bruge køkkenet en gang i mellem, men ikke hver dag, ikke hver gang.
Den usikkerhed der opstod i mig om, hvornår og hvordan jeg kunne få lov til at bruge køkkenet, at jeg skulle spørge om lov til det, om det nu passede ind i familiens behov eller hvordan jeg skulle forstå det, det gjorde, at jeg afstod fra at bruge det og valgte at spise ude.
Muligvis er stedet, som det fremstår aktuelt, ikke det optimale for en gæst boende i længere tid. Det vedrører ikke kun om adgang til køkkenet, men også soveværelset, som ikke er et værelse, men en åben mezzanin, hvor du ikke har en dør, du kan lukke efter dig, og hvor alle lyde og lugte/dufte kommer op nedefra.
Det virker som et dejligt hjem, en sød familie, og en hund, der hedder Bizet, men for mig virker det mest som et sted for en gæst, hvor der blot skal overnattes, fordi resten af dit program foregår udenfor hjemmet. På den måde er det et fint sted, med eget badeværelse, godt nok med en lettere larmende vandpumpe, men uden det ville det ikke være så rart, dejlig stor seng og billederne ser også fine ud på Airbnb.